
ИНСТРУКЦИЯ


ЗА РЕДА И НАЧИНА НА ОСЪЩЕСТВЯВАНЕ 
НА ПРЕДВАРИТЕЛЕН КОНТРОЛ ВЪРХУ ДОКУМЕНТИ И
ДЕЙСТВИЯ, СВЪРЗАНИ С ЦЯЛОСТНАТА ДЕЙНОСТ 
ПО ФИНАНСОВО УПРАВЛЕНИЕ И КОНТРОЛ В
„СЕВЕРНОЦЕНТРАЛНО ДЪРЖАВНО ПРЕДПРИЯТИЕ“ ДП - ГАБРОВО 











РАЗДЕЛ I

ОБЩИ ПОЛОЖЕНИЯ,
СЪЩНОСТ И ЦЕЛ НА ПРЕДВАРИТЕЛНИЯ КОНТРОЛ

 
Чл.1.(1) Настоящата Инструкция за реда и начина на осъществяване на предварителен контрол върху документи и действия, свързани с цялостната дейност на  „Северноцентрално държавно предприятие“ ДП („СЦДП“ ДП), изписана по нататък за краткост „инструкцията”, урежда реда и начина, задачите, обхвата и целите на предварителния контрол в централно управление и териториалните поделения (ТП ДЛС/ДГС) на „СЦДП“ ДП.
(2) [bookmark: _GoBack]Инструкцията е изготвена на основание чл.5, ал. 2, чл.7, ал. 1, т.10  и чл.13, ал. 4 от Закона за финансовото управление и контрол в публичния сектор (ЗФУКПС), във връзка с Вътрешните правилата за изграждане и функциониране на системите за финансовото управление и вътрешен контрол в „СЦДП“ ДП и в ТП, в съответствие с изискванията, принципите и методическите указания на министъра на финансите и министъра на земеделието, храните и горите.
Чл.2.(1) Предварителният контрол за законосъобразност се извършва постоянно и се отнася до цялата дейност на „СЦДП“ ДП.
            (2) Предварителният контрол е превантивна контролна дейност, при която преди вземането/извършването на всички решения/действия се извършва съпоставяне с изискванията на приложимото законодателство, за да се гарантира тяхното спазване.
            (3) Целта на предварителния контрол е да предостави на директора (или лицето, оторизирано да вземе съответно решение/извършване на съответното действие) разумна увереност за съответствието на тези решения/ действия с приложимото законодателство.
Чл.3.(1) Предварителният контрол се извършва чрез проверки, резултатите от които се документират. Въз основа на тези резултати финансовият контрольор или други лица, определени от директора на предприятието или директора на ТП със заповед, писмено изразява мнение, чрез полагане на подпис върху документа или изготвяне на контролен лист относно законосъобразността на:
	- решенията /действията, свързани с разпореждане с активи и средства (включително поемането на задължения и извършване на разходи);
	- решенията/действията, свързвани с управление и стопанисване на имуществото (включително отдаване под наем с цел получаване на приходи);
	- други решения, от които се пораждат права, респективно задължения за ДП/ТП и/или неговите служители.


РАЗДЕЛ II
СУБЕКТИ НА ПРЕДВАРИТЕЛЕН КОНТРОЛ

Чл.4.(1) Субекти на предварителния контрол в „СЦДП“ ДП са:
1. Директорът на „СЦДП“ ДП и/или упълномощено от него лице /директор на ТП и др./, което е оторизирано да взема съответни решения, потребител на мнението, изразено в резултат на извършения предварителен контрол;
2. Финансов контрольор, назначен от Директора на „СЦДП“ ДП или директора на ТП, за извършване на предварителен контрол за законосъобразност на решения/действия, свързани с дейността.
3. Юрист, с вменени задължения за осъществяване на предварителен контрол за законосъобразност на решения и действия, свързани с дейността.
4. Други лица, на които е възложено осъществяването на предварителен контрол по преценка на Директора на „СЦДП“ ДП или директора на ТП, в съответствие с изискванията на настоящото законодателство, структурата, функциите и дейностите в „СЦДП“ ДП.
(2) В случаите, когато предварителният контрол за законосъобразност се извършва от повече от едно лице, конкретните задължения и отговорности на всяко едно от тези лица по отношение на предварителния контрол се определя със заповед на Директора на „СЦДП“ ДП или директора на ТП, като задължението се отразява и в длъжностната характеристика на лицето.
(3) На лицата, извършващи предварителен контрол се осигурява достъп до цялата информация и всички документи, имащи отношение към дадената дейности и/или процес или към поемането на задължението и/или извършването на разхода, включително и на електронни носители.
                                                                РАЗДЕЛ III
ОБЕКТИ НА ПРЕДВАРИТЕЛЕН КОНТРОЛ
Чл.5.(1) В съответствие с изискванията ЗФУКПС, предварителният контрол се осъществява върху цялата дейност на „СЦДП“ ДП по описания в инструкцията ред и начин.
(2) Основните дейности, подлежащи на предварителен контрол за законосъобразност са:
	1. Процедури за възлагане на обществени поръчки - обхватът на предварителния контрол при провеждане на процедури за възлагане на обществени поръчки включва проверки на проведената процедура и нейните етапи, участници, актове, задълженията, които ще бъдат поети със сключването на договора. Контрол за съответствие със Закона за обществените поръчки и правилника за приложението му се осъществява от юрисконсулта в „СЦДП“ ДП, който проверява във вътрешната интернет страница на предприятието изготвените документи, преди тяхното публикуване. Преди сключване на договора, контрол се извършва от определено от директора на предприятието или директора на ТП длъжностно лице, с попълване на контролни листа по образец, приложение към  Вътрешните правила за управление на цикъла на обществените поръчки в „СЦДП“ ДП; 
	2. Придобиване на активи/услуги – установяват се поетите ангажименти и наличието на съответните средства в „СЦДП“ ДП и ТП, които ще бъдат заплатени при изпълнението на доставката/услугата. Предварителният контрол се извършва от финансов контрольор и други лица, определени от директора на предприятието или директора на ТП със заповед, на които са вменени конкретни задължения и начин за извършване на предварителен контрол.
	3. Процедури за възлагане изпълнението на дейности в горските територии – предварителният контрол включва проверки на проведената процедура и нейните етапи, участници, актове, задълженията, които ще бъдат поети със сключването на договора. Извършва се от определени от директора на предприятието или директора на ТП длъжностни лица, в зависимост от дейностите, които се възлагат.   
	4. Отдаване под наем на движимо и недвижимо имущество - проверява се дали са спазени изискванията на законодателството по отношение на провеждане на процедурите за отдаване под наем и по отношение определяне вида и размера на приходите на организацията-наемодател. Предварителният контрол относно законосъобразността на проведената процедура за отдаване под наем се извършва от правоспособен юрист, с полагане на съгласувателен подпис върху сключения договор, а предварителният контрол относно получените приходи,  съгласно сключения договор се извършва от ръководител финансов отдел или  главен счетоводител, който  полага подпис при сключване на договора и от финансовия контрольор, който следи за изпълнение на задълженията по него;
	5. Продажба на движимо и недвижимо имущество и услуги - проверява се спазени ли са изискванията на законодателството за реда и начина на разпореждане с имущество, включително за определяне на вида и размера на постъпленията. Предварителният контрол относно законосъобразността на продажбата се извършва от правоспособен юрист, с полагане на съгласувателен подпис върху договора за продажба, а предварителният контрол относно получаване на постъпления се извършва от ръководител финансов отдел или главен счетоводител с полагане на подпис при сключване на договора и от финансовия контрольор, който следи за изпълнение на задълженията по него;
	6. Назначаване на служители - проверява се дали са спазени изискванията на законодателството по отношение на процедурите за назначаване на служители, дали определеното за назначаване лице отговаря на изискванията за длъжността, на която се назначава и дали размерът на определеното му възнаграждение е в съответствие с изискванията на нормативните актове и постигнатите договорености в Браншовия колективен трудов договор на работещите в отрасъл „горско стопанство-стопанисване“. Предварителният контрол относно законосъобразността на назначението се извършва с полагането на съгласувателни подписи върху заповедта за назначение на лицето от правоспособен юрист, ръководител финансов отдел или главен счетоводител и специалист „Човешки ресурси/личен състав“;
	7. Други /по преценка на ръководството на „СЦДП“ ДП/, като командировки, разходи за автотранспорт и др. - включва проверки на документи с цел изразяване на мнение дали предлаганото решение, свързано с дейността на предприятието, съответства на всички приложими изисквания на законодателството и вътрешните правила и процедури. Предварителният контрол се извършва от определени със заповед длъжностни лица по преценка на ръководителя.
	(3) Предварителният контрол се извършва преди вземане на решение, свързано с дейността на „СЦДП“ ДП и неговите ТП и при неговото осъществяване се проверяват всички документи и приложенията към тях, свързани с предстоящото решение, с цел формиране на мнение дали предлаганото решение съответства на всички приложими изисквания на законодателството.

РАЗДЕЛ IV
РЕД И НАЧИН ЗА ИЗВЪРШВАНЕ НА ПРЕДВАРИТЕЛНИЯ КОНТРОЛ
Чл.6.(1) Предварителният контрол за законосъобразност се извършва от Ръководител финансов отдел/главен счетоводител в „СЦДП“ ДП - ЦУ и от главния счетоводител в ТП ДЛС/ДГС, финансов контрольор, специално оторизирани служители с функции на финансов контрольор и юристи.
(2) Предварителният контрол се осъществява чрез:
1. Проверки преди поемане на задължение /сключване на договори, заявки и др./, като се проверява:
· Компетентността на лицето, което подава предложение за поемане на финансово задължение - има ли право да се разпорежда с финансови средства и  имущество. В случай на делегиране на правомощия се проверява обхватът и валидността им;
· Правилното изчисляване на количество и суми (проверка за аритметична вярност) – в представената заявка;
· Спазването на тръжни процедури и други нормативни изисквания, свързани със задължението, което предстои да се поеме;
· Съответствие на размера и характера на задължението с договор или други документи;
· Съответствие на размера и характера на задължението с размера на утвърдените в „СЦДП“ ДП или ТП лимити на средствата, при наличие на такива.
	2. Проверки преди извършване на разход на документите, основание за извършване на плащане по касов и банков път,  като се проверява:
· Съответствието на разхода с поетото задължение /сключен договор, заявка/;
· Компетентност на лицето, разпоредило извършването на разхода;
· Верността на първичните счетоводни документи, включително правилното изчисляване на количества и суми в тях, информационното съдържание на стопанската операция, точността на информацията, отразена в счетоводния документ по реквизити и показатели.
Чл.7.(1) Длъжностните лица от „СЦДП“ ДП и ТП, отговорни за подготовката на вземането на решение или извършването на определено действие, предоставят на съответния субект на предварителния контрол цялата документация, свързана с предстоящото решение или действие.
(2) Субектите на предварителен контрол могат да изискват и други документи и информация, имащи отношение към дадена дейност, процес, поемане на задължение или извършване на разход.
(3) Предварителният контрол за законосъобразност се извършва чрез документални проверки, анкетиране, а при необходимост и физически проверки на място.
Чл.8. Ръководителят на финансов отдел/главен счетоводител в „СЦДП“ ДП - ЦУ и главния счетоводител в ТП на предприятието, или лицето определено да изпълнява тези функции при отсъствие, извършва предварителен контрол за законосъобразност на решения и действия, свързани с финансовата дейност като полага съгласувателен подпис при сключване на договори и върху заявките за извършване на разход за доставки на стоки или извършване на услуги.
Чл.9. (1) Оторизираният служител /финансов контрольор/ се назначава от Директора на „СЦДП“ ДП за Централно управление и директора на ТП ДЛС/ДГС. Той извършва предварителен контрол за законосъобразност като документира резултата от проверката с изготвяне на контролен лист на всички решения и действия, свързани с финансовата дейност относими към:
· Извършване на разходи за изпълнението на договори, сключени по реда на ЗОП;
· Извършването на разходи за изпълнение на договори по Наредбата за условията и реда за възлагане изпълнението на дейности в горските територии – държавна и общинска собственост, и за ползването на дървесина и недървесни горски продукти;
· Извършването на разходи за изпълнението на договори за наем и други договори;
· Разходи за доставки и услуги при определен праг на същественост над  500,00 лв. без ДДС, без сключени договори.
(2) При разходи с праг на същественост до 500,00 лв. без ДДС, без сключени договори, включително за доставка на електроенергия, топлоенергия, вода, други плащания, предварителният контрол се документира с полагане на дата и подпис на първичните счетоводни документи. 
                   (3) Осъществяването на предварителния контрол върху разходите от финансовия контрольор протича при следните етапи:
1. предоставяне на цялата документация, относима към съответното предстоящо решение.
На този етап на осъществяване на предварителния контрол, на финансовия контрольор или други лица, определени от директора на предприятието или директора на ТП да изпълняват функции на финансов контрольор, се предоставят всички документи за проверка. Задължението за събиране и предоставяне на документацията, както и отговорните за това лица, е регламентирано във вътрешните правила и в съответните длъжностни характеристики.
2. извършването на конкретни проверки.
На този етап се извършват документални проверки, анкетиране, както и физически проверки на място от финансовия контрольор.
3. писмено изразяване на мнение от финансовия контрольор по отношение на дадена дейност или процес.
               (4) Резултатите от проверките за законосъобразност, извършвани от главния счетоводител и финансовия контрольор, се отразяват чрез попълване на контролен  лист, където се изразява мнение по законосъобразността при поемане на задължението и/или извършването на разхода:
· Може да бъде поето задължението/извършен разходът;
· Не може да бъде поето задължението/извършен разходът, докато не се представят документите (посочват се видът на документа и лицата, които следва да го представят);
· Не може да бъде поето задължението/извършен разходът, като се посочват причините.
                   (5) Контролният лист се прилага към документите за извършването на разхода и става част от счетоводния архив на предприятието. В случай, че от финансовия контрольор са направени допълнителни проверки, към контролния лист се прилагат - констативни протоколи, анкетни карти, описи от извършени проверки на място и др. Изготвените контролни листи се номерират във възходящ ред от № 1 до № .. ../за едногодишен период/ и се описват в Регистър на финансовия контрольор.
Финансовият контрольор има право да откаже да се произнесе, когато предоставените му документи не са достатъчни за формиране на становището му, поискал е допълване на документацията и искането му не е било удовлетворено, или на практика не съществува достатъчно информация, която да бъде предоставена. 
(6) Финансовият контрольор не носи отговорност за поетото задължение и/или извършен разход въпреки отказа му.
Чл.10.(1) Главният счетоводител или другите лица, определени от директора на предприятието/директора на ТП осъществява проверката на документите, свързани с поемането на задължение /сключване на договор или заявка за разходи/ в рамките на 1 до 3 дни.
(2) При проверка на документите, свързани с извършване на разход, финансовият контрольор или другите лица, определени от директора на предприятието/директора на ТП се произнася в рамките на два  дни  от предоставянето им.
(3) Срокът за произнасяне на финансовия контрольор или другите лица, определени от директора на предприятието/директора на ТП започва да тече от деня, следващ предаването на документите или досиетата. Този срок спира да тече в случай, че са поискани допълнителни доказателства. След предоставянето им срокът продължава да тече.
(4) След произнасянето на финансовия контрольор или другите лица, определени от директора на предприятието/директора на ТП, той е длъжен да предаде всички получени документи или досиета на определените от директора отговорни длъжностни лица.
 	   (5) Извършването на предварителен контрол върху документи и действия от други лица, определени от директора на предприятието или директора на ТП се осъществява с полагането на съгласувателен подпис или по начин, който е конкретно описан в заповедта за възлагането му.
РАЗДЕЛ V
ДОКУМЕНТИРАНЕ НА ПРЕДВАРИТЕЛНИЯ КОНТРОЛ
Чл.11.(1) В настоящата инструкция са включени подробни изисквания за документиране на извършените при предварителния контрол проверки. Те се отразяват в контролните листове, докладни записки или констативни протоколи, които задължително се подписват от финансовия контрольор или други лица, извършили проверката,  определени от директора на предприятието или директора на ТП, като се посочват имена, длъжност и дата.
Чл.12.(1) Преди поемане на всяко финансово задължение длъжностните лица от „СЦДП“ ДП - ЦУ и ТП ДЛС/ДГС, ангажирани със съответната дейност и имащи делегирани права да поемат задължения представят в писмен вид Заявка по образец. 
(2) Всички заявки подлежат на контрол, съгласуване и одобряване, като предварителен контрол за поемане на задължение се извършва със съгласувателен подпис от оторизираните длъжностни лица в „СЦДП“ ДП - ЦУ и ТП ДЛС/ДГС.
При подаването на заявката следва да е спазен следния ред:
            1. Попълнената заявка се дава за подпис на ресорния ръководител. Ресорният ръководител извършва първия контрол по целесъобразност.
            2. Подписаната от прекия ръководител заявка, комплектована с други необходими документи се представя на Ръководител финансов отдел/главния счетоводител в „СЦДП“ ДП - ЦУ или главния счетоводител на ТП ДЛС/ДГС за съгласуване, който с полагане на подпис удостоверява законосъобразността на разхода и наличие на средства за изпълнение на заявката. Главният счетоводител попълва първата част на Контролния лист за предварителен контрол – „Проверки преди поемане на задължението“. 
            3.Съгласувана от главния счетоводител заявка се представя на Директора на „СЦДП“ ДП или директора на ТП за одобрение, който извършва последващ контрол за целесъобразност, след което се насочва към служителя, определен за фактическото  изпълнение и отчитане на разхода.
Подадените по съответния ред заявки се номерират и описват в регистър за следене на изпълнението им. Ако заявката е одобрена и съгласувана се предава за изпълнение по предназначение.
Чл.13.(1) Контролният лист за предварителен контрол се попълва от главния счетоводител за проверките преди поемане на задължението и от финансовия контрольор или лицето, на което са възложени тези функции, преди извършване на плащането. 
(2) След извършване на проверките, финансовият контрольор въвежда в регистър информация от представените за проверка документи, по образец, приложен към инструкцията. 
(3) Всички оригинални документи, включително съставените при упражняване на предварителния контрол преди поемане на съответното задължение и преди извършване на разхода, се съхраняват към счетоводната документация. 

ЗАКЛЮЧИТЕЛНИ РАЗПОРЕДБИ

§1. Инструкцията за реда и начина на осъществяване на предварителен контрол върху документи и действия, свързани с цялостната дейност по финансово управление и контрол в „СЦДП“ ДП се издава на основание чл.13, ал.4 от ЗФУКПС и §3 от Вътрешните правила за изграждане и функциониране на системите за финансово управление и вътрешен контрол  в „СЦДП“ ДП и неговите териториални поделения.
  §2. Настоящата Инструкция се утвърждава от Директора на „СЦДП“ ДП. Изменение и допълнение на инструкцията се извършва по реда на нейното утвърждаване.
   §3. Инструкцията влиза в сила от датата на утвърждаването й със заповед на Директора на „СЦДП“ ДП


Приложение:
1. Заявка за поемане на финансово задължение /Приложение № 1/
2. Регистър на заявките за поемане на финансово задължение /Приложение № 2/
3. Контролен лист за извършване на предварителен контрол в „СЦДП“ ДП/ТП /Приложение № 3
4. Регистър на финансовия контрольор /Приложение № 4/

